SKRIFTLIG FORESPØRGSEL P-3288/02

af Roberto Bigliardo (UEN) til Kommissionen

(13. november 2002)

Om: Forurening og ødelæggelse af miljøet i Tifatini-bjergkæden

I forbindelse med en tidligere skriftlig forespørgsel P-0154/02(1), jeg fremsatte om den særlige miljøødelæggelse i Tifatini-bjergkæden, der omgiver byen Caserta, hvori EU-Kommissionen blev bedt om at oplyse, hvilke foranstaltninger der kunne træffes for at beskytte et område, der udsættes for en så hæmningsløs udnyttelse, fik jeg det svar, at Kommissionen er ved at foretage en vurdering af området omkring Tifatini-bjergkæden med henblik på eventuelt at indføje dette område som lokalitet af fællesskabsbetydning under nr. IT80010016. Denne særlige betingelse vil sætte lokaliteten under beskyttelse også i ventetiden, idet det i henhold til direktiv 92/43/EØF(2) er forbudt at foretage nogen form for virksomhed, som kan ødelægge den pågældende lokalitet.

De højdedrag, som danner baggrund for Vanvitellis slot Reggia, er faktisk i en tilstand af fuldstændig ødelæggelse. Der findes for øjeblikket 8 aktive stenbrud inden for byen Casertas område, mens yderligere 12 stenbrud er lukket, men i virkeligheden er mange af dem aktive i det skjulte. Det samlede areal af alle stenbruddene ansloges for nogle år siden til at være over 1 000 m2. I en rapport, der også er forældet, tales der om skader på 7 000 mia. lire. Den nuværende situation kan beskrives som en fuldstændig forandring af området med en problematisk ændring af den naturlige geomorfologi. Situationen omkring Casertas stenbrud finder ikke sin lige i Europa, for så vidt angår den ødelæggende indvirkning af udvindingsarbejdet.

Hvilke foranstaltninger agter Kommissionen at træffe for at kontrollere og gribe ind over for de myndigheder, der er ansvarlige for den manglende overholdelse af de bestemmelser, der er fastlagt i EF-direktiv 92/43/EØF?

(1) EFT C 205 E af 29.8.2002, s. 83.

(2) EFT L 206 af 22.7.1992, s. 7.

Svar afgivet på Kommissionens vegne af Margot Wallström

(17. december 2002)

I henhold til artikel 6 i Rådets direktiv 92/43/EØF af 21. maj 1992 om bevaring af naturtyper samt vilde dyr og planter er der fastsat nærmere bestemmelser for beskyttelse af lokaliteter af fællesskabsbetydning, som i henhold til den procedure, der er fastlagt i medfør af direktivet, senere skal udpeges som særligt beskyttede områder. Disse forpligtelser gælder for alle myndigheder i medlemsstaterne, det være sig på såvel nationalt og regionalt som lokalt niveau. Navnlig gælder det her i henhold til artikel 6, stk. 3, at alle planer eller projekter, der ikke er direkte forbundet med eller nødvendige for lokalitetens forvaltning, men som i sig selv eller i forbindelse med andre planer eller projekter kan påvirke en sådan lokalitet væsentligt, vurderes med hensyn til deres virkninger på lokaliteten under hensyn til bevaringsmålsætningerne for denne.

Denne bestemmelse gælder for lokaliteter af fællesskabsbetydning (Sites of Community Importance (SCI)) og særligt beskyttede områder (Special Conservation Areas (SCA)) i medfør af Rådets direktiv 92/43/EØF. Det er muligt, at denne bestemmelse på indeværende tidspunkt ikke er fuldt ud bindende for foreslåede lokaliteter af fællesskabsbetydning (proposed Sites of Community Importance (pSCI)) i henhold til Rådets direktiv 92/43/EØF, (der er her tale om lokaliteter, som er foreslået udpeget af medlemsstaterne, men som endnu ikke er optaget på den officielle liste over lokaliteter af fællesskabsbetydning, som vedtages af Kommissionen) men medlemsstaterne er forpligtet til at handle på en sådan måde, at de ikke tilsidesætter direktivets målsætninger, og skal derfor drage omsorg for, at der træffes forholdsregler med henblik på at forebygge en eventuel forringelse af de foreslåede lokaliteter.

Monte Tifata IT8010016 er et pSCI i henhold til direktiv 92/43/EØF. Derfor er det omfattet af den nævnte forpligtelse.

I denne særlige sag, hvor Kommissionen ikke havde kendskab til den situation, det ærede medlem har beskrevet, vil den tage de nødvendige skridt med henblik på at indhente detaljerede oplysninger herom.

Skulle Kommissionen erfare, at fællesskabsretten i denne særlige sag bliver overtrådt, vil den som EF-traktatens vogter ikke tøve med at træffe alle nødvendige foranstaltninger, herunder også overtrædelsesprocedurer i medfør af EF-traktatens artikel 226, med det formål at sikre, at den pågældende fællesskabslovgivning overholdes fuldt ud.